《腰镰一首》
宋代·刘一止

腰镰行稻区，引挽亲刈熟。黄云卧千顷，弥望极平陆。

潦水秋未收，褰裳听满足。为士复兼农，自身仍当仆。

书年贺丰稔，天事诚委曲。辛苦岂敢辞，幸此卒岁蓄。

归来妻孥笑，风日缁面目。未觉城市胜，生理系斗斛。

少年事笔耕，初不辨穜稑。读书舌本燥，得食仅半菽。

人言清有馀，自哂瘦如竹。虚名真画饼，逸景等转烛。

今我更百态，渐已不讳俗。杯水重万言，囊钱踰满腹。

却嗤祖士少，未免怀愧恧。客来讵相访，底用身障簏。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。